ANC skort NUK-vergadering op oor Zuma-verwikkelings | Maroela Media
ANC skort NUK-vergadering op oor Zuma-verwikkelings
Jessie Duarte, adjunk-sekretaris-generaal van die ANC het aangekondig dat senior NUK-lede na KwaZulu-Natal ontplooi sal word. (Foto: ANA)
Die ANC se Nasionale Uitvoerende Komitee (NUK) het sy vergadering wat vir Saterdag tot Maandag beplan is, ogeskort weens verwikkelinge rakende oudpres. Jacob Zuma wat hom teen Sondag by die Nkandla- of Johannesburg-Sentraal-polisie moet aanmeld om sy vonnis te begin uitdien.
Maroela Media het vroeër berig dat die Konstitusionele Hof, die hoogste hof in die land, Zuma Dinsdag tot 15 maande vonnis opgelê het vir sy minagting van 'n hofbevel om voor die Zondo-kommissie te verskyn.
Intussen het honderde Zuma-ondersteuners ondanks die huidige vlak 4-inperkingsmaatreëls buite sy woning in Nkandla saamgekom. Foto's en video's wat op sosiale media gedeel is, wys dat sommige van dié ondersteuners gewapen is. Luidens berigte is geweerskote ook Vrydag uit die skare in die lug afgevuur.
Boonop het Carl Niehaus, woordvoerder van die Umkonto weSizwe-militêreveteranevereniging (MKMVA), gister tydens 'n mediakonferensie in Nkandla gesê dat Suid-Afrika deur onvermydelike geweld in die gesig gestaar word indien Zuma tronk toe gaan.
"Ons het die besluit geneem in die lig van die situasie wat tans in KwaZulu-Natal ontvou. Daar is nou 'n behoefte dat die ANC duidelike en beginselvaste leierskap demonstreer om te verseker dat die wet gehandhaaf word en om enige geweld, beserings of verlies aan lewe te vermy," het Jessie Duarte, adjunk-sekretaris-generaal van die ANC, gesê.
Die party het Vrydag aangedui dat senior NUK-lede na KwaZulu-Natal ontplooi sal word.
Zuma het intussen 'n dringende aansoek in die hooggeregshof in Pietermaritzburg ingedien waarin hy die Konstitusionele Hof vra om die uitdien van sy vonnis uit te stel.
Hy het ook 'n aansoek by die Konsitusionele Hof ingedien waarin hy vra dat die uitspraak teen hom heroorweeg of herroep word.
Zuma se seun, Edward Zuma, het vroeër gesê wetstoepassers sal eers verby hom moet kom voordat Zuma tronk toe gaan.
"Ek herhaal, niemand gaan Zuma tronk toe neem voor ek sterf nie … Hulle sal verby my moet kom, wat beteken ek is bereid om my lewe vir pres. Zuma af te lê. Hulle gaan hom nie tronk toe neem terwyl ek nog lewe nie."
Edward het Dinsdag die situasie met 'n "oorlogsituasie" vergelyk.
Prof. André Duvenhage, 'n politieke ontleder verbonde aan die Noordwes-Universiteit in Potchefstroom, het vandeesweek gesê Zuma het twee opsies – hy kan óf landuit vlug óf hom vir sy vonnis aanmeld.
Indien Zuma hom nie binne die voorgeskrewe tyd aanmeld nie, het die hof beveel dat die polisie hom binne drie dae moet aankeer sodat hy sy vonnis kan begin uitdien.
Covid-19-statistieke: Rekordgetal nuwe gevalle
Presies nog'n voorbeeld hoe kom SA 'n mislukte land is omrede dit die norm is om geen dissipline en gesag vir die wet te toon nie. Persoonlik meen ek dat moeilik is om as 'n 80 jarige tronkstraf uit te dien maar hoeveel lewens het Zuma nie vernietig nie gedurende sy skrikbewind nie. 'n boete wat beslaglegging van Nkandla insluit en hom in'n ouetehuis sou plaas sou hom ontneem het van die materiële dinge waarvoor hy sy siel verkoop het
Is sirkusse nie verbied op vlak 4 nie?
Ek lees elders dat Zuma 'n "answering avidavit" ingedien het oor sy "continuing health situation". So hier kom dit!
Is daar nie sekuriteitswetgewing waarvoor Edward Zuma en Charl Niehaus aangekla kan word nie? Hulle blaas geweld aan en erken nie hofbeslissings nie. Cele moet almal rondom Nkandla in hegtenis neem vir oortreding van inperkingsregulasies.
Drie dinge moet nou gebeur, om my wetsgehoorsaam te hou: 1. Zuma moet more tronk toe gaan; 2. Die Polisie moet die skares by Nkandla arresteer vir oortreding van vlak 4 inperking reels; 3. Carl Niehaus moet gearresteer word vir Sedisie.
As al drie nie gebeur nie – voel ek myself nie meer gebonde aan die wette van die RSA nie – en sal ek dienooreenkomstig optree in AL my interaksies met staatsorgane van nou af.